צבי לבנון

לבנון ו[[אשר לוי בטקס הקמת נח"ל דקלה]]
צבי לבנון (1969)
צבי (צביקה) לבנון (ביאליקמין) (8 במרץ 1931 - 20 באוקטובר 2014) היה אלוף-משנה בצה"ל. היה מפקד פיקוד הנח"ל ומפקד פיקוד ההדרכה. בתפקידו האחרון היה יו"ר הארגון הארצי של חברי "ההגנה".

==ביוגרפיה==
נולד בוורשה, פולין, ועלה לארץ ישראל עם הוריו ב-1938. אביו, יעקב, היה מראשי התנועה הציונית בפולין, ואמו, צילה, סופרת יידיש.

גדל בתל אביב. היה תלמיד בית הספר העממי "כרמל" והגימנסיה העברית "הרצליה" (במגמה חקלאית), שנוהלה אז על ידי ד"ר חיים בוגר (בוגרשוב).

היה חניך "הצופים הקשישים" בתל אביב. בגיל 14 הצטרף ל"הגנה" במסגרת הגדנ"ע. נמנה עם "גיוס הילדים" – ילידי 1931, שבהוראת הממשלה הזמנית גויסו לצה"ל עוד בהיותם בכיתה י"א, בעיצומה של מלחמת העצמאות.

היה בין מקימי הנח"ל, והשתייך לגרעין המייסד של קיבוץ תל קציר שבעמק הירדן. ב-1954 מונה למפקד סיירת הנח"ל, שפעלה בנגב בעקבות רצח נוסעי האוטובוס לאילת במעלה עקרבים. בשנים 1955 - 1956 השתתף בפעולות התגמול במסגרת הצנחנים ולקח חלק בפעולת א-צבח'ה בה הוביל את פלוגת קורס המ"כים של הנח"ל בפיקודו. לאחר סיום לימודיו במכללה הבין-זרועית לפיקוד ולמטה, מונה למפקד גדוד 51 בחטיבת גולני. ב-1966 מונה לסגן מפקד הנח"ל.

במלחמת ששת הימים פיקד על גדוד מילואים 54 של חטיבה 11, שהשתתף בכיבוש מוצב אל-קובה שמדרום־מזרח לעזה ובכיבוש העיר עזה. נפצע במהלך הלחימה. לאחר המלחמה מונה למפקד מרחב שלמה (שארם א-שייח'). ב-1969 מונה למפקד פיקוד הנח"ל. ב-1972 עבר לפקד על פיקוד ההדרכה, ובמלחמת יום הכיפורים פיקד על אוגדת ההונאה שפעלה בחזית הצפון. השתחרר מן הצבא ב-1976 בדרגת אלוף-משנה.

בשנים 1976–1979 שימש שליח עלייה בקנדה מטעם הסוכנות היהודית. עם שובו לישראל מונה למנכ"ל הקריה לחינוך ומדע בשדה בוקר שבנגב. בין התפקידים שמילא: מנהל הרשות לחינוך רעיוני של ההסתדרות ומנהל המחלקה לחינוך משלים במכללת בית ברל; מנהל פרויקט שיקום שכונות בבית דגן; חבר הנהלת האגודה למען החייל; חבר הנהלת הקרן למען ביטחון ישראל (לב"י) ובעל עיטור "יקיר לב"י זהב" שהוענק לו על ידי נשיא המדינה. כן עסק בארגון והדרכת משלחות נוער ומבוגרים לסיורים ללימוד השואה בפולין.

היה בין מדליקי שתים-עשרה המשואות בטקס המרכזי לציון יום העצמאות ה-62 למדינת ישראל, שהתקיים בהר הרצל בירושלים ב-2010.

חתן פרס יקיר הצופים לשנת 2013.

== חיים אישיים ==
בעל תואר ראשון ותואר שני בחינוך מאוניברסיטת בר-אילן.

כיהן עד יומו האחרון כיו"ר הארגון הארצי של חברי "ההגנה". בתפקיד זה עסק בין היתר בייזום וארגון שורת פעולות ואירועים לציון 90 שנה להקמת "ההגנה" (שנוסדה ב-1920), בהם שחזור העלייה לביריה (1946) בהשתתפות ותיקי "ההגנה" ואלפי בני נוער, וכנס חניכי הקורסים למ"מים של "ההגנה", שהתקיים בג'וערה ב-2010.

נפטר בעקבות אירוע מוחי ב-20 באוקטובר 2014.

היה נשוי לתמימה (לבית מילשטיין), ואב לשלושה.

==לקריאה נוספת==
* צביקה לבנון, באפיקי נחל חיי: נחלאי, מפקד, לוחם, מחנך (תל אביב: הוצאת מילוא, 2006)
* אופיר טל, במחנה, צבא "ההגנה", גיליון 37, 18 בספטמבר 2014

==קישורים חיצוניים==

* [https://web.archive.org/web/20131005082352/http://www.nahal.co.il/Web/Battles/Commanders/186.aspx הנח"ל: נוער חלוצי לוחם: אל"ם צבי לבנון]
* [https://web.archive.org/web/20131005082114/http://www.nahal.co.il/Web/Battles/FirstSteps/276.aspx הנח"ל: נוער חלוצי לוחם: קרבות ראשונים]
* [http://www.202.org.il/Pages/gdud_88/shiluv.php הצנחנים: עשור ראשון, 1958-1948: שילוב לוחמי הנח"ל בפעולות הצנחנים]
* [http://www.202.org.il/Pages/tagmul/peulot/sabcha.php הצנחנים: עשור ראשון, 1958-1948: פעולות התגמול: פעולת א-צבח'ה – מבצע הר-געש (2 בנובמבר 1956)]
* , 
* 
* [https://web.archive.org/web/20120130105650/http://dover.idf.il/IDF/News_Channels/bamahana/2010/15/1503.htm נתנאל רוזמן, משם הכול התחיל: ארגון ותיקי "ההגנה" חוגג 90]
* [https://web.archive.org/web/20100916212538/http://dover.idf.il/IDF/News_Channels/today/10/09/1304.htm רותם קארו ויצמן, מפקדי המחלקות של "ההגנה" התכנסו במלאת 90 שנה לארגון]
* 
* 
* [https://www.facebook.com/#!/photo.php?fbid=738359982900087&set=a.738359929566759.1073741928.100001782778611&type=3&theater תצלומים מארכיון צה"ל-צביקה לבנון מארח את הרמטכ"ל יצחק רבין בגדוד 51]

קטגוריה:לוחמי ההגנה
קטגוריה:ישראלים ילידי פולין
קטגוריה:בוגרי בית הספר הכרמל (תל אביב)
קטגוריה:בוגרי גימנסיה הרצליה
קטגוריה:בוגרי תנועת הצופים בישראל
קטגוריה:חברי גרעיני נח"ל
קטגוריה:בוגרי אוניברסיטת תל אביב
קטגוריה:מפקדי פיקוד ההדרכה
קטגוריה:מפקדי פיקוד הנח"ל
קטגוריה:משיאי משואה ביום העצמאות: 2010
קטגוריה:אלופי-משנה בצה"ל
קטגוריה:שליחי הסוכנות היהודית
קטגוריה:ישראלים שנולדו ב-1931
קטגוריה:ישראלים שנפטרו ב-2014
קטגוריה:חיילי צה"ל במלחמת העצמאות
קטגוריה:מפקדי גדודים במלחמת ששת הימים
קטגוריה:חיילי חיל הרגלים במלחמת ששת הימים